b'\n_START_ARTICLE_\nUniversismen\n_START_PARAGRAPH_\nUniversismen er et p\xc3\xa5begynt, men ufullf\xc3\xb8rt filosofisk verk av Vidkun Quisling._NEWLINE_Quisling hadde arbeidet med verket i over tredve \xc3\xa5r. Han etterlot seg rundt 800 sider da han ble avrettet i oktober 1945. Han hadde planlagt at verket skulle ha tre bind, og det skulle omhandle en rekke ulike temaer._NEWLINE_I 2006 ble det gitt ut en redigert utgave av manuskriptet p\xc3\xa5 Juritzen forlag. Utgaven var redigert av Arve Juritzen og Anne Kristin Str\xc3\xb8m._NEWLINE_Professor Else Barth, som har forsket p\xc3\xa5 det filosofiske innholdet i Quisling-manuskriptet og utgitt boken Gud, det er meg om emnet, omtalte det ufullf\xc3\xb8rte verket slik: \xc2\xabEllers er han absolutt ikke original. Det meste av det han sier, har han l\xc3\xa5nt her og der og gjentar det i svulmende ordelag. Tittelen p\xc3\xa5 boken, Gud, det er meg, er et sitat.\xc2\xbb_NEWLINE_Quislings m\xc3\xa5l var ikke \xc3\xa5 skape en ny religion, men \xc3\xa5 finne det felles grunnlag for alle religioner, noe som p\xc3\xa5 engelsk kalles Universalism. I universismen er foreningen av det maskuline og det feminine prinsipp alle tings opphav._NEWLINE_Det er tre grunnsetninger i universismen. Det er: 1. Bare levende vesener kan ha rettigheter og friheter. Ethvert individ har sin arts fulle rettigheter og friheter. 2. Bare mennesker kan ha plikter. Ethvert individ har de plikter han/hun har p\xc3\xa5tatt seg ved l\xc3\xb8fte, avtale eller seksuelt samkvem eller p\xc3\xa5dratt seg ved skadegj\xc3\xb8rende handling. 3. Dersom intet levende vesen f\xc3\xb8ler seg krenket, er ingen skade skjedd.'